Δημοσίευση η οποία γίνεται βάσει του άρθρου 19 παράγραφος 3 του κεφαλαίου ΙΙ του πρωτοκόλλου 4 της συμφωνίας μεταξύ των κρατών της ΕΖΕΣ σχετικά με τη σύσταση εποπτεύουσας αρχής και την ίδρυση Δικαστηρίου σχετικά με την υπόθεση COM 020.0018 - Holmsund Golv AB (94/C 398/03)

Α. ΑΙΤΗΣΗ ΚΑΙ ΚΟΙΝΟΠΟΙΗΣΗ

1. Η Εποπτεύουσα Αρχή της ΕΖΕΣ έλαβε στις 30 Ιουνίου 1994 αίτηση βάσει του άρθρου 2 και κοινοποίηση βάσει του άρθρου 4 του πρωτοκόλλου 4 της συμφωνίας μεταξύ των κρατών μελών της ΕΖΕΣ σχετικά με τη σύσταση Εποπτεύουσας Αρχής εποπτείας και την ίδρυση ενός Δικαστηρίου, σχετικά με δύο συμφωνίες που αφορούν τη διανομή ορισμένων επενδύσεων δαπέδων από πλαστικό. Αυτές οι συμφωνίες έχουν συναφθεί μεταξύ της Holmsund και Golv AB (στη συνέχεια Holmsund) και της Armstrong World Industries Ltd (στη συνέχεια Armstrong UK). Κοινοποιήθηκε επίσης συμφωνία μεταξύ της Holmsund και Golv-Gripen AB (στη συνέχεια Golf-Gripen) και της Armstrong World Industries Inc (στη συνέχεια Armstrong USA) για την από κοινού ανάπτυξη προϊόντων.

Β. ΤΑ ΜΕΡΗ

2. Η Holmsund και Golv-Gripen είναι συμμετοχικές εταιρείες οι οποίες έχουν συσταθεί στη Σουηδία και ανήκουν στον σουηδικό όμιλο Skεne-Gripen AB (στη συνέχεια Skεne-Gripen). Η Armstrong UK έχει την έδρα της στο ΗΒ. Η Armstrong USA είναι μια αμερικανική ανώνυμη εταιρεία με έδρα την Πενσυλβανία. Όλες αυτές οι εταιρείες παράγουν επενδύσεις δαπέδων.

3. Η Golv-Gripen είναι επίσης η μητρική εταιρεία της Leksells Golv AB - μιας επιχείρησης ειδικευμένης στην χονδρική πώληση επενδύσεων δαπέδων καθώς επίσης και της AB Gustaf Kδhr, η οποία κατασκευάζει ξύλινα δάπεδα. Η Skεne-Gripen είναι εταιρεία εισηγμένη στο χρηματιστήριο της Στοκχόλμης. Στις 31 Δεκεμβρίου 1993, ο κυριότερος μέτοχός της ήταν η Investment AB Cardo, η οποία διέθετε το 32,6 % των δικαιωμάτων ψήφου και το 15,4 % των μετοχών. Η πλειονότητα των δικαιωμάτων ψήφου και των μετοχών είναι κατανεμημένη μεταξύ ιδιωτών μικροεπενδυτών.

4. Η Armstrong UK είναι θυγατρική κατά 100 % της Armstrong USA η οποία είναι εισηγμένη στο χρηματιστήριο της Νέας Υόρκης. Η αρχή εποπτείας της ΕΖΕΣ δεν διαθέτει πληροφορίες σχετικά με την κατανομή των μετοχών στο πλαίσιο του ομίλου Armstrong.

5. Ο συνολικός κύκλος εργασιών της Skεne-Gripen ανέρχεται σε 4,748 εκατομμύρια σουηδικές κορόνες. Η εποπτεύουσα αρχή της ΕΖΕΣ δεν διαθέτει πληροφορίες σχετικά με τον κύκλο εργασιών του ομίλου Armstrong σε παγκόσμια κλίμακα.

Γ. ΟΙ ΣΥΜΦΩΝΙΕΣ

6. Με μια συμφωνία διανομής που συνάφθηκε στις 14 Απριλίου 1994, η Holmsund όρισε την Armstrong UK ως αποκλειστικό διανομέα των προϊόντων της ανά την υφήλιο, εκτός από τη Δανία, τη Φινλανδία, τη Νορβηγία και τη Σουηδία. Στη Δανία και στη Φινλανδία, η Armstrong UK ορίστηκε ως αποκλειστικός αντιπρόσωπος.

7. Η συμφωνία που συνάφθηκε μεταξύ της Holmsund και της Armstrong UK αφορά τις επενδύσεις δαπέδων για δημόσιους χώρους ή επαγγελματικές στέγες. Η συμφωνία ισχύει μέχρι τις 31 Δεκεμβρίου 1996, ημερομηνία μετά την οποία προβλέπεται αυτόματη ανανέωσή της για διαδοχικές περιόδους δύο ετών.

8. Με συμφωνία διανομής που συνάφθηκε στις 11 Μαΐου 1994, η Armstrong UK όρισε την Holmsund ως αποκλειστικό διανομέα της στη Σουηδία για τις επενδύσεις δαπέδων οικιακής χρήσεως.

9. Με μια συμπληρωματική σύμβαση («letter Settlement») η οποία συνάφθηκε στις 12 Απριλίου 1994 και, όσον αφορά τη Γαλλία, στις 11 Μαΐου 1994, για την οποία γίνεται μνεία στην πρώτη συμφωνία, η Armstrong UK ορίστηκε ως μη αποκλειστικός αντιπρόσωπος της Holmsund στη Νορβηγία, ως μη αποκλειστικός διανομέας της στο HB και ως αποκλειστικός διανομέας της στη Γαλλία για ορισμένα προϊόντα που προβλέπονται από τη συμφωνία.

10. Στις δύο συμφωνίες διανομής τα μέρη ανέλαβαν τη δέσμευση να ανταλλάσσουν με τους αντίστοιχους προμηθευτές τους πληροφορίες σχετικά με τις λιανικές τιμές πώλησης.

11. Με τη συμφωνία για την από κοινού ανάπτυξη προϊόντων, η Armstrong USA αφενός και η Holmsund Golv-Gripen αφετέρου συμφώνησαν να διαθέτουν από κοινού στο εμπόριο νέα προϊόντα επένδυσης δαπέδων χωρίς επικάλυμμα. Αυτή η συμφωνία καλύπτει όλον τον κόσμο. Κανένα προϊόν δεν έχει ακόμη διατεθεί στην αγορά στο πλαίσιο αυτό. Η συμφωνία προβλέπει ότι όταν τα διατιθέμενα στο εμπόριο προϊόντα έχουν αναπτυχθεί από κοινού, η Holmsund θα διαθέτει αποκλειστική άδεια κατασκευής και θα απαλλάσσεται από τα τέλη στο σύνολο του ΕΟΧ και στην Ελβετία για περίοδο 5 ετών, ενώ η Armstrong UK θα διαθέτει άδεια κατασκευής για τις άλλες χώρες του κόσμου.

12. Η συμφωνία για την ανάπτυξη των προϊόντων περιλαμβάνει ρήτρα σύμφωνα με την οποία κανένα από τα συμβαλλόμενα μέρη δεν μπορεί, ύστερα από καταγγελία της συμφωνίας, να εκχωρήσει την «τεχνολογία ανάπτυξης των προϊόντων» σε τρίτο χωρίς να δώσει στο άλλο μέρος τη δυνατότητα πρώτης άρνησης που θα λάβει τη μορφή επιστροφής χρημάτων. Αυτός ο από κοινού έλεγχος της εκχώρησης της τεχνολογίας μπορεί να παρατεθεί για απεριόριστο χρονικό διάστημα.

ΤΟ ΠΡΟΪΟΝ ΚΑΙ Η ΑΓΟΡΑ

13. Η κοινοποίηση αφορά τις επενδύσεις δαπέδων από πολυμερή υλικά. Στις επενδύσεις δαπέδων περιλαμβάνονται επίσης τα τεμάχια επενδύσεων δαπέδων.

14. Οι επενδύσεις δαπέδων από πολυμερή υλικά μπορούν να κατανεμηθούν σε δύο ομάδες προϊόντων: τις επενδύσεις για δημόσιους χώρους ή για επαγγελματικές στέγες αφενός και τις επενδύσεις οικιακής χρήσεως αφετέρου. Οι πρώτες είναι ανθεκτικές και προορίζονται για μακροχρόνια χρήση σε ένα μη οικιακό περιβάλλον. Τοποθετούνται από ειδικευμένο εργάτη και παραδίδονται σε μικρούς ρόλους μήκους δύο μέτρων κατ' ανώτατο όριο. Η κοπή και το φινίρισμα των άκρων πραγματοποιούνται από εργάτες με ειδικά εργαλεία. Οι επενδύσεις που είναι ανθεκτικές στο νερό, ανεξάρτητα από τον τόπο στον οποίο τοποθετούνται, υπεισέρχονται σ' αυτή την κατηγορία. Οι επενδύσεις οικιακής χρήσεως προορίζονται για το ευρύ κοινό και τοποθετούνται κυρίως σε ιδιωτικές κατοικίες. Στην περίπτωσή τους, η κοπή και το φινίρισμα των άκρων μπορούν να πραγματοποιηθούν με συνήθη εργαλεία. Το μήκος των ρόλων δεν ξεπερνά ποτέ τα 4 μέτρα, η εσωτερική πλευρά μιας επένδυσης δαπέδων για οικιακή χρήση είναι γενικά μαλακή και επικαλυμμένη με στρώμα αφρώδους πολυμερούς πολυουρεθάνη.

15. Ο όμιλος Armstrong παράγει κυρίως επενδύσεις δαπέδων για οικιακή χρήση ενώ ο όμιλος Skane παράγει κυρίως επενδύσεις δαπέδων για δημόσιους χώρους ή επαγγελματικές στέγες. Και οι δύο όμιλοι παράγουν ωστόσο, αλλά σε μικρή κλίμακα, προϊόντα τα οποία παράγει ο άλλος εταίρος.

16. Στο πλαίσιο του ΕΟΧ, η αγορά των επενδύσεων δαπέδων για δημόσιους χώρους ή επαγγελματικές στέγες αντιπροσωπεύει 100 εκατομμύρια κυβικά μέτρα ετησίως ενώ η αγορά των επενδύσεων δαπέδων για οικιακή χρήση αντιπροσωπεύει 200 εκατομμύρια κυβικά μέτρα.

17. Σύμφωνα με τις επιχειρήσεις που κοινοποίησαν τις συμφωνίες, ο ανταγωνισμός είναι πολύ έντονος στη σχετική αγορά. Εκτιμάται ότι 4 έως 5 από τις μεγαλύτερες εταιρείες κατέχουν κάθε μία μεταξύ 10 και 15 % των μεριδίων αγοράς στις 2 κατηγορίες προϊόντων. Οι ανταγωνιστές των επιχειρήσεων που προέβησαν στην κοινοποίηση όσον αφορά τους δύο τύπους επενδύσεων δαπέδων είναι οι ακόλουθες εταιρείες: Forbo (ολλανδική-σουηδική), Sommer (γαλλική) Gerland (γαλλική) και Tarkett-Pegulan (γερμανική και σουηδική). Η φινλανδική εταιρεία Upofloor και η γερμανική εταιρεία DI.W κατέχουν επίσης σημαντική θέση στην αγορά επενδύσεων δαπέδων για δημόσιους χώρους ή για επαγγελματικές στέγες.

18. Το μερίδιο αγοράς της Holmsund για τις επενδύσεις δαπέδων για δημόσιους χώρους ή επαγγελματικές στέγες στο πλαίσιο του ΕΟΧ, εξαιρούμενης της Σουηδίας, είναι κατά πολύ μικρότερο. Στη Σουηδία, το μερίδιο αγοράς της Holmsund για τις επενδύσεις δαπέδων για δημόσιους χώρους και επαγγελματικές στέγες υπολογίζεται σε 15 έως 20 %. Όσον αφορά τις επενδύσεις δαπέδων για οικιακή χρήση, το μερίδιο αγοράς της Holmsund στο πλαίσιο του ΕΟΧ είναι ουσιαστικά ανύπαρκτο.

19. Στο εσωτερικό του ΕΟΧ, το μερίδιο αγοράς της Armstrong για τις επενδύσεις δαπέδων από πλαστικό που διανέμονται σε ρόλους ή σε πλακάκια καθώς και το μερίδιό της στην αγορά των επενδύσεων δαπέδων για δημόσιους χώρους ή επαγγελματικές στέγες είναι κατώτερα του 5 %.

Ε. ΟΙ ΠΡΟΘΕΣΕΙΣ ΤΗΣ ΕΠΟΠΤΕΥΟΥΣΑΣ ΑΡΧΗΣ ΕΠΟΠΤΕΙΑΣ ΤΗΣ ΕΖΕΣ

20. Η Εποπτεύουσα Αρχή της ΕΖΕΣ δεν ανακάλυψε στοιχεία από τα οποία να προκύπτει ότι η γεωγραφική αγορά θα είναι λιγότερο εκτεταμένη από τον ευρωπαϊκό οικονομικό χώρο.

21. Η Εποπτεύουσα Αρχή της ΕΖΕΣ εκτιμά, με βάση τις πληροφορίες που έλαβε, ότι στο πλαίσιο του ΕΟΧ, ο ανταγωνισμός είναι έντονος στην αγορά των επενδύσεων δαπέδων από πλαστικό που διατίθενται σε ρόλους ή σε πλακάκια. Το γεγονός ότι ένας μικρός αριθμός επιχειρήσεων διαθέτει περίπου ισοδύναμη επιρροή στην αγορά επιβεβαιώνει αυτή την υπόθεση. Τα μερίδια αγοράς των επιχειρήσεων που κοινοποίησαν τις συμφωνίες είναι μέτριας σπουδαιότητας. Οι ενδεχόμενες περιοριστικές επιπτώσεις αυτών των συμφωνιών φαίνονται κατά συνέπεια περιορισμένες.

22. Η Εποπτεύουσα Αρχή της ΕΖΕΣ προτίθεται να λάβει ευνοϊκή στάση έναντι αυτών των συνοπτικά περιγραφόμενων ανωτέρω συμφωνιών. Πριν λάβει οριστική θέση καλεί τα ενδιαφερόμενα μέρη να υποβάλουν τις παρατηρήσεις τους εντός προθεσμίας ενός μηνός από την ημερομηνία δημοσίευσης της παρούσας ανακοίνωσης στην ακόλουθη διεύθυνση, αναφέροντας τον αριθμό COM 020.0018:

Εποπτεύουσα Αρχή της ΕΖΕΣ,

Διεύθυνση Ανταγωνισμού,

1-3 Rue Marie-Thιrθse/Maria-Theresiastraat 1-3,

B-1040 Βρυξέλλες.